Ο Δανός εξτρέμ του Παναθηναϊκού τέθηκε εκ νέου στα «πιτς» και επιβεβαιώνει προς το παρόν την επιρρέπειά του σε τραυματισμούς έχοντας υποστεί διάστρεμμα, πρόβλημα στον προσαγωγό και τενοντίντιδα, μέσα σε λιγότερο από ένα μήνα.

Ο Ούφε Μπεκ αποκτήθηκε από τον Παναθηναϊκό στις 13 Αυγούστου. Εκτοτε, έχουν περάσει 51 ημέρες και η παρουσία του στο σύλλογο περιορίζεται σε ισάριθμα λεπτά συμμετοχής.



Αμφότερες οι συμμετοχές του είναι ως αλλαγή, αρχικά στο ντέρμπι με τον Ολυμπιακό στο ΟΑΚΑ και εν συνεχεία με τον Πανιώνιο στη Νέα Σμύρνη.

Για το ματς με την Ξάνθη ωστόσο, τέθηκε εκ νέου στα «πιτς», τούτη τη φορά εξαιτίας τενοντίτιδας.



Αυτός είναι ο τρίτος τραυματισμός του σε λιγότερο από ένα μήνα, γεγονός που πιστοποιεί την επιρρέπειά του στους τραυματισμούς που συνοδεύουν το βιογραφικό του και είχε εξ αρχής επισημάνει το SDNA στο ρεπορτάζ της συμφωνίας του με τον Παναθηναϊκό.

Ο Μπεκ είναι ταυτόχρονα και άτυχος, καθώς εκτός από τους τρεις τραυματισμούς που έχουν προκύψει μέχρι σήμερα, είχε μείνει εκτός δράσης για λίγες ημέρες, όταν, παραμονές του ματς με τον Αρη, ανέβασε πυρετό και παρέμεινε κλινήρης.



Στις 27 Αυγούστου υπέστη διάστρεμμα στην ποδοκνημική και αποχώρησε από την προπόνηση.

Στις 9 Σεπτέμβρη αποχώρησε από την προπόνηση εξαιτίας ενοχλήσεων στον προσαγωγό.



Στις 3 Οκτωβρίου δεν προπονήθηκε εξαιτίας τενοντίτιδας και ξεκίνησε να ακολουθεί θεραπεία.